กรมชลประทาน เดินหน้าก่อสร้าง 3 ประตูระบายน้ำ หวังแก้ปัญหาภัยแล้งในแม่น้ำยม  เมืองพิจิตร
นายเกรียงไกร ภาคพิเศษ ผู้อำนวยการสำนักงานชลประทานที่ 3 กรมชลประทาน เปิดเผยถึงกรณีในพื้นที่ทั้ง 4 อำเภอของจังหวัดพิจิตร (สามง่าม โพธิ์ประทับข้าง บึงนาราง และโพทะเล) น้ำได้ลดลงและแห้งขอดเกือบตลอดลำน้ำจนเห็นผืนทรายในท้องแน้ำยม ส่งผลกระทบกับระบบนิเวศและเกษตรกร ในพื้นที่ดังกล่าว ว่าการทำการเกษตรริมแม่น้ำยม ส่วนใหญ่เป็นนาข้าวโดยอาศัยน้ำต้นทุนจากแม่น้ำยม - แม่น้ำสาขาเป็นหลัก ซึ่งมักจะประสบปัญหาการขาดแคลนน้ำเป็นประจำทุกปี เนื่องจากไม่มีแหล่งเก็บกักน้ำไว้ทางตอนบน เกษตรกรจะแก้ไขปัญหาโดยการสูบน้ำจากบ่อตอกหรืบ่อบาดาลระดับตื้นเป็นแหล่งน้ำเสริมการเพาะปลูก ประกอบกับในช่วงฤดูฝนปี 2563 ที่ผ่านมา ในพื้นที่จังหวัดพิจิตร มีปริมาณฝนตกสะสมเฉลี่ยเพียง 692 มม. น้อยกว่าปริมาณฝนปกติ ถึงร้อยละ 33 ส่งผลให้เกิดภาวะขาดแคลนน้ำเพื่อการอุปโภคบริโภค และการเพาะปลูกเร็วกว่าทุกปี อีกทั้งแม่น้ำยมยังไม่มีอาคารชลประทานขนาดใหญ่ สำหรับใช้กักเก็บน้ำ จึงได้เร่งแก้ปัญหาการการขาดแคลนน้ำของแม่น้ำยมในระยะยาว ก่อสร้างอาคารบังคับน้ำในแม่น้ำยม 3 แห่ง ได้แก่ ประตูระบายน้ำท่าแห ตำบลกำแพงดิน มีผลคืบหน้าไปแล้วกว่าร้อยละ 42 ประตูระบายน้ำวังจิก ตำบลวังจิก มีผลคืบหน้าไปแล้วกว่าร้อยละ 42 เช่นกัน ส่วนประตูระบายน้ำโพธิ์ประทับช้าง ตำบลโพธิ์ประทับช้าง เริ่มดำเนินงานก่อสร้างในปี 2564หากทั้ง 3 โครงการแล้วเสร็จ จะสามารถช่วยเก็บกักน้ำและช่วยให้การบริหารจัดการน้ำในแม่ยมเป็นไปอย่างมีประสิทธิภาพยิ่งขึ้น ช่วยบรรเทาและแก้ไขปัญหาขาดแคลนน้ำของเกษตรกรและประชาชนในพื้นที่ อันจะส่งผลให้มีคุณภาพชีวิตที่ดีขึ้นในระยะต่อไป